Chui dereke jo tangle gire Jesu jo jwichuga giti bate ngaña,
ama kwian geru jwannga amage gdamaire alin allabi du ule,
ama Pedro kaire Santiago kaire Santiago daballa Juan du ule ama gatedi.
Ama ulita jo chke jwichuga giti kwian na me kle ngwadi,
gire Chube Jesu blitu ulita jegwale kwian geru jwannga gdamai e gwa giti.
Jesu gwa chratigunga chui chra kare Jesu ñometralla ulita jwlitedu jutre Jesudige jichra chra jutre kare.
Kwian geru jwannga gdamai gwagedu Jesudi ene gire blike kwian unsuialin boke ka jwankle Moisés kaire Elías medu geru trage Jesu ole ama gdamai gwa giti.
Pedro gwagedu ene Moisédi Elíadi geru trage Jesu ole,
gire Pedro gerudu Jesu ole:
—Cha Chugagwalla,
nga suga noare chadi che ulita chku aini.
Ba takalin,
cha u soli gbe gbamai aini toingwa sugetidale,
u gbaite ba alin,
u gbaite Moisés alin,
u gbaite Elías alin.
Pedro kledu gerule ene Jesu ole,
gire bogakwa jutre chra gwadetranga chku blike ama ulita giti,
ama ulita chegu bogakwaske gire bogakwaske Chube kerua sugedu ama ologe gerule:
“Ai cha Kirolla,
cha no no ama ole,
nga suga noare chadi ama giti,
ba ulita ama keruchugadale no,
ba mo ta gbadale ama kerua gbe gdadi no diali.”
Ama gdamai Jesu gerua jwannga geru e keruchugu gerule Jesu giti gire ama kendunga tanre ama ulita mo ñeu kaboge jongnagwa giti ama gwa ñadu dbidi chru ole.
Jesu jo ama gdamai e kle ngwadi Jesu ama ulita chugudi kodi,
Jesu gerudu:
—Chkede gdate,
ba me kwachie.
Ama gdamainate gwa gaunga ngaña tienda mo giti me gwagedu kwian kledu geru trage Jesu oledige,
Jesu alin kleduni gballa.
Boidu ene ulita jwichuga giti gire Jesu joni chage jwichugadi gwajimogu ule kwian geru jwannga gdamai ole,
Jesu gerudu ama ole jonkare:
—Mo gwagwa giti ba gwagedudi jwichuga giti nege kaire ba geru keruchugu cha giti,
ba me e trage ni kwian na gdaite ole.
Cha chiu nga dba ai giti kwian kare,
cha be jogekeda,
cha be chkeni gwade gire ba ñage boidu nege gerua ulita trage kwian na ole.
Jesu kwian geru jwannga gdamai ta gbu ene kwian gwagedu giti kaire kwian geru keruchugu giti gire geru jwannga geru kadu Jesuge:
—¿Mineade kwian daba tkanga tangle Moisés chadalla giti kle gerule Elías chkedale chage kwianske nga dba ai giti ngeru,
gire Chube be kwian daba jwannga siere kage kwian ulita alin?
Ba klebi nga dba ai giti kwianske,
malen me suge chage mineade kwian e kle gerule Elías bebi chke.
Jesu jaindunga:
—E ulia kwian kle gerule kare,
Elías chiedale kwian ulita ta gbe biale ngeru,
gire Chube kwian daba jwannga siere kage chuiage kwian ulita ta kle biale kwian daba jwannga siere gai ngwange no,
e trate ene ulia.
Agwa cha gerule ba ole,
Elías chkubi kwianske,
agwa kwian me ama gau ngwange no jumale,
kwian ama gau kwian ngwale kare,
kwian agedu dagale ama ole me no kwian tadukalin kare.
Ene kaire kwian e amaña be age dagale cha ole me no,
cha Chube Kirolla chiu kwian kare nga dba ai giti,
agwa kwian e cha gai kwian ngwale kare,
ama be cha gbe boi dagale tanre me no salengwli ama Elías gbu boi daga ngwale tanre me no kare.
Jesu gerudu ene kwian geru jwannga gdamai ole Elías giti,
gire chku uñale amage Jesu kledu gerule Juan-Bautista giti,
Juan-Bautista Elías kare.